钦定古今图书集成/理学汇编/文学典/第114卷 > 李维桢
## 钦定古今图书集成/理学汇编/文学典/第114卷 > 李维桢

按《明外史》本传：“维桢，字本宁，京山人。父裕，福建布政
使。维桢举隆庆二年进士，由庶吉士授编修。万历时，
《穆宗实录》成，进修撰，出为陕西右参议，迁提学副使，
浮湛外僚几三十年。天启初，以布政使家居，年七十
馀矣。会朝议登用耆旧，召为南京太仆卿，旋改太常，
未赴，闻谏官有言，力辞不就。时方修《神宗实录》，佥以”
维桢擅史才，且通籍五十馀年，熟谙先朝政事，宜领
史局。给事中薛大中特疏荐之，未及用。四年四月，太
常卿董其昌复荐之，乃召为礼部右侍郎，甫三月，进
尚书，并在南京。维桢缘史事起用，乃馆中诸臣惮其
以前辈压己，不令入馆，但超迁其官。维桢亦以年衰，
明年正月力乞骸骨去。又明年卒于家，年八十。崇祯
时，赠太子太保。维桢弱冠登朝，博闻强记，与同馆许
国齐名。馆中为之语曰：“记不得，问老许；做不得，问小
李。”维桢性不能饮，读书之外，泊然无所嗜。为人乐易
阔达，宾客杂进，有背负者，穷而来归，遇之益厚。其文
章，弘肆有才气，海内请求者无虚日，能屈曲以副其
所望。碑版之文，照耀四裔，门下士招富人大贾，受取
金钱，代为请乞，亦应之无倦。负重名垂四十年，然文
多率意应酬，品格不能高也。